Papersnake/gushiwen huggingface dataset:
游大涤
俞茂实（宋代）

未了烟霞痼，来从大涤游。
一区藏世界，九锁閟林丘。
寒翠霏霏起，春波慢慢流。
人间空岱岳，海上谩瀛洲。
隐迹悲猿鹤，祥光射斗牛。
有人相领略，何地不夷犹。
好景行行得，遗踪细细搜。
山根云欲滃，石罅凤仍留。
琴瑟听泉奏，珠玑看瀑流。
山灵应有识，鄙句含包羞。
逸兴那能已，奇观谩此酬。
会须寻石室，相继築菟裘。
偈颂一百零一首 其六十九
释慧性（宋代）

言语动用没交涉，非言语动用亦没交涉。倾肠倒腹，为楔出楔。

哑却我口秃却舌，明明万里一条铁。
和润之苦吟韵
彭汝砺（宋代）

诸公敏酬唱，顷刻听诗成。夜月留寒影，春花落细英。

更须洗尘滓，莫使污晶明。君看少陵格，篇章句句新。
书感
陆游（宋代）

溪路人家尚阖扉，强扶衰惫著征衣。
百年朝露古所叹，一棹秋风吾欲归。
楚客长号沽白璧，汉宫太息遣明妃。
铄金消骨从来事，老矣何心践骇机。
题黄山始信峰丽田老人琴台
江德量（清代）

世间奇境乃有此，云海涛头一峰峙。高削千仞中忽分，隔断尘峰三万里。

奥府天开清净门，危桥支石惊心魂。是中止可住仙佛，云连雾断愁猱猿。

松花香覆石屏护，翠微深处清音度。空山无人云乱飞，寂寂禅琴几朝暮。

君不见，上方僧，倚筇瘦影临青冥。又不见，寒江子，断墨何年蚀风雨。

定空禅室独坐处，静与琴台共千古。
何大韶见访偶出失迎留题而去用韵答之
邓雅（元代）

道人采药不曾閒，朝访南山暮北山。岂意轩车能远出，却过蓬荜竟空还。

石泉未得同清赏，诗句能题慰老颜。自是阳春真寡和，妙音还在盛唐间。
冬夜酬魏少傅直史馆诗
邢邵（南北朝）

年病从横至，动息不自安。兼豆未能饱，重裘讵解寒。

况乃冬之夜，霜气有馀酸。风音响北牖，月影度南端。

灯光明且灭，华烛新复残。衰颜依候改，壮志与时阑。

体羸不尽带，发落强扶冠。夜景将欲近，夕息故无宽。

忽有清风赠，辞义婉如兰。先言叹三友，末言惭一官。

丽藻高郑卫，专学美齐韩。审谕虽有属，笔削少能干。

高足自无限，积风良可抟。空想青门易，宁见赤松难。

寄语东山道，高驾且盘桓。
青冢
白居易（唐代）

上有饥鹰号，下有枯蓬走。茫茫边雪里，一掬沙培塿.

传是昭君墓，埋闭蛾眉久。凝脂化为泥，铅黛复何有。

唯有阴怨气，时生坟左右。郁郁如苦雾，不随骨销朽。

妇人无他才，荣枯系妍否。何乃明妃命，独悬画工手。

丹青一诖误，白黑相纷纠。遂使君眼中，西施作嫫母。

同侪倾宠幸，异类为配偶。祸福安可知，美颜不如丑。

何言一时事，可戒千年后。特报后来姝，不须倚眉首。

无辞插荆钗，嫁作贫家妇。不见青冢上，行人为浇酒。
题蓝田松竹图
喻良能（宋代）

风姿凛凛千君子，冠剑堂堂两大臣。
著我中间哦五字，只应斯立是前身。
风流子 月夜感忆
陈维崧（清代）

冰蟾飞皓彩，今宵月、胜似昨宵圆。有一片角声，凄清枕畔，三秋桂子，零乱樽前。

人生事、千龄浑似梦，百计且求仙。凤舞鸾歌，别来几日，琼楼玉宇，归去何年。

流霞须倾尽，金荷里，鲸饮并吸婵娟。遥忆庾楼今夜，多少英贤。

想月明千里，战袍不夜，西风万马，杀气临边。我控云中黄鹄，一笑茫然。
九日
许相卿（明代）

感时今日重阳节，扶病云村第一峰。黄菊深杯桑落酒，青山高帽日斜风。

道违末俗空孤愤，诗与秋涛合并雄。忽忆苏门遥怅望，欲家辽海谢过逢。
荆溪棹歌四首 其一
吕诚（元代）

荆溪溪上晚山稠，沙棠港口木兰舟。裹头女子唱歌去，水色山光总是愁。
江城梅花引 陆壹天、钱索 二老相会，皆有
邵亨贞（元代）

及当道作者，盖俯念草木之味也五陵春色旧曾游。翠娥讴。锦缠头。花落花开，不信有并州。浅碧障泥红叱拨，柳桥外，满东风，无点愁。近来近来双鬓秋。心渐收。情尚留。底事底事递如许，身世沉浮。何况年华，长向镜中羞。才见那时帘外月，便想起，醉吹箫，罨昼楼。
再和寄彦文
程俱（宋代）

踵息庵中老，看书不蠹书。青灯对编简，秋气入郊墟。

农圃从争席，笙歌载后车。风流倾一座，谁复似相如。
布袋赞
释可湘（宋代）

未下生，先行脚。
袋却乾坤，簸弄自若。
一汀流水白漫漫，杖子何曾探得著。
八月十二日同诸公看月水轩
袁宏道（明代）

扫却层云去，无尘可翳空。凿窗临水上，引月到亭中。

入座鸥凫气，吹衣荇藻风。开尊半白首，宁不借脂红。
贺郑枢齐 其二
刘子寰（宋代）

身扶晹谷出升日，手引咸池更洗光。须信洪钓有根极，直从朱邸植忠良。
送麻正郎督饷辽东时辽东大饥
林大春（明代）

天意何荼毒，东人万骨枯。君今出门去，残兵应待哺。

欲从东海出，翘首隔天吴。关门路一线，谁能飞万刍。

泉府良苦竭，江南亦荒芜。主上眷东顾，治赋属吾儒。

嗟彼沟中瘠，饥溺予之辜。谋臣乏长虑，俗吏厌良图。

所贵壮士心，舍命自不渝。勉矣复何道，忠信以为躯。
颂古七首
释慧性（宋代）

明修栈道，暗度陈仓。
刻舟独觅剑，夜雨过潇湘。
赠铁牌道者
张耒（宋代）

微官待旦亦朝天，赖尔绝胜钟鼓传。
举世昏冥竟难警，怜君常负五更眠。
摄祀出城过西苑马上作
宋庠（宋代）

斗柄仙城晓，龙鳞下隰通。
三竿眺羲驭，十里过商中。
水藉天容碧，尘依驿辙红。
喜闻何力语，应为乐秋丰。
衍巩珙三衬德之国清
释智愚（宋代）

谁知三隐寂寥中，因话寻盟别鹫峰。
相送当门有修竹，为君叶叶起清风。
哭弟彦器歌 其七
黎贞（明代）

老媪老媪怀抱恶，赋命一生蝉翼薄。大郎从军小郎卒，日薄西山更谁托。

萧萧白发空倚闾，几向斜阳叹离索。呜呼七歌兮歌已终，草木为我吟悲风。
【南吕】一枝花　闲乐
汪元亨（元代）

新栽数亩瓜，旧种千竿竹。不弹三尺剑，静阅满床书。诗骨清瞿，冷淡淡
心何虑，闲夭夭乐有余。碧梧高彩凤深栖，沧溟阔鲸熬隐居。
【梁州】取崖畔枯藤作杖，伐江皋曲木为庐，主人素得林泉趣。烹茶扫叶，
引水通渠。钩帘待月，俯槛观鱼。耻于求自抱憨愚，厌追陪懒混尘俗。傲慢似去
彭泽弃职陶潜，疏散如困夔俯豪吟杜甫，清高似老孤山不仕林逋。岂浊，不鲁。
处酸寒紧闭乾坤目，躲风雷看乌兔。静掩柴扉春日哺，便休题黑漆似程途。
【黄钟煞】守茅屋，忘势利，甘贫何用王侯顾。倒青樽，拚趔趄，烂醉频教
婢妾扶。世上炎凉久憎恶，敬于贤，慢于富。罢朝参，俭家务，叱阿谀，荐忠恕。
视肥甘，若鸩蛊，惧功名，似豺虎。咏梅轩，钓菱浦，结樵朋，友渔父。陋繁华，
尚雅素，远雕轮，避朱黻。老妻贤，酿，老夫狂，唱金缕。课耕男，教织
女，推仁爱，给奴仆，颂歌谣，赞明主。尽红轮，换朝暮，任浮云，变今古。对
猿鹤，做俦侣，喜烟霞，近窗户。但将那老鸠巢怀抱放宽舒，一任教竞蝇血儿曹
谩欺侮。
【尾】学不的睡不安苍荒拔剑鸡窗下舞，赶不上时未遇抖搜弹冠仕途上趋，
秉一段铁石心肠愈坚固。折莫你赵平原诱英雄计谋，齐孟尝待贤良肚腹，赚不去
狗盗鸡鸣类儿数。
二月十四日晓起看海棠八首
杨万里（宋代）

除却牡丹了，海棠当亚元。
艳超红白外，香在有无间。
新春恭奉皇太后驾幸圆明园 其一
弘历（清代）

柳眼花心各待春，传言青帝驾青轮。香霏寒圃飘金粉，色转晴丝惹曲尘。

最爱风光迎午夜，却离宫阙未由旬。玉沟冻解琉璃滑，恰与阳和布泽匀。
山中避盗后十首 其六
周紫芝（宋代）

黯惨春归日，荒凉贼后村。鼓犹闻去寨，火未息平原。

不恨室庐尽，重欣老稚存。此方惟是姥，亦复饭王孙。
题章诩静观堂
李达可（宋代）

君不见通都荡荡开九逵，肩摩毂击人争驰。
危楼百尺独高卧，下看胶扰无休时。
又不见沧江茫茫与天远，轻舟出没风涛险。
此时著身平地人，遥怜櫂夫惊破胆。
静中有味知者希，红尘拔脚与世违。
世人颠倒堕醉梦，我独坐照全天机。
荣名弗羡计非拙，浮利勿争痴更绝。
聘巧不若拙有馀，役智何如痴且愚。
高堂悬镜收赴影，对此令人发深省。
怀钱德钧
陈深（宋代）

城南寡徒侣，钱子数来过。翰墨相娱玩，文章互切磨。

交游常不厌，间阔竟如何。风雨怀君夜，空斋秋思多。
呈审知二首
赵蕃（宋代）

楼前木叶下缤纷，楼上长吟独有人。
勿漫悲秋成楚些，要知达识自天真。
从渠屐著一生几，莫问锥无今岁贫。
平日相期定何事，君今到岸我迷津。
送喻坦之下第还江东
方干（唐代）

文战偶未胜，无令移壮心。风尘辞帝里，舟楫到家林。

过楚寒方尽，浮淮月正沈。持杯话来日，不听洞庭砧。
新暑赋西轩竹
卫宗武（宋代）

此君与我同襟期，延致屋宅西财维。
涵濡雨露岁未半，柯叶深茂华而滋。
恍疑神士萃庭宇，旌{左方右童}羽盖纷交驰。
非筝非竽发天籁，不湍不濑含风漪。
绿光到眼冰雪泼，顿令六月无炎威。
何须挹爽置象簟，不假去热施龙皮。
挺然直节异凡植，四时不改琳琅姿。
翛然雅致涤万虑，一尘不染珊瑚枝。
明蟾写真银散彩，腾乌弄影金流辉。
千林剥落气愈劲，更好雪压并霜欹。
无山无水自幽胜，雨天霁景俱相宜。
方嗟此地翳草莽，幻出臭腐为神奇。
恨无与可图作幛，消得坡老模成诗。
中虚而静有隐德，妙气独有予心知。
年今七十诸妄屏，久压花本芳菲菲。
缔交惟汝与松杓，啸风吟月相追随。
愿言栖凤同作伴，慎勿化龙随所之。
武公勋业我所愧，犹觊老寿几耆颐。
普通禅寺 其二
释德惠（宋代）

问讯岩中主，形枯雪满头。住山何岁月，坏衲几春秋。

傍石千间屋，腾空百尺楼。尽从心地出，声价甲西州。
吴浦归帆
马麟（元代）

一帆风便出吴城，只怕沙湖风浪生。野鸭断边初系缆，西山月出正潮平。
仿倪云林秋亭嘉树并题以诗 其三
弘历（清代）

秋水澄泓天泬寥，榛烟枫籁韵山椒。亭中常住无心客，大隐还嗤说市朝。
富阳道中早行
项安世（宋代）

山腰宿雾远模糊，水面柔云近有无。
青女妆成连夜粉，鲛人啼尽一川珠。
阳光稍稍褰层箔，春色徐徐殿画图。
试向东风揩病目，驾天青浪麦平铺。
江上
王安石（宋代）

江水漾西风，江花脱晚红。
离情被横笛，吹过乱山东。
次韵张以道苕溪
项安世（宋代）

诸人鼎列更茵重，客子愁边或酒中。
云缟弁山溪正碧，画无名手句专功。
年华若看蚁旋磨，世话何难龟蜕筒。
明日一蓑苕霅去，与君相伴作渔翁。
奉教送汝阳王之国汝宁
王翰（唐代）

宗藩百世镇夷门，列郡分封合礼文。仙李盘根随地盛，银潢泻𣲖自天分。

山川西去连秦晋，风教南来及汝坟。此去贤王思圣泽，千年职贡效殷勤。
游三寺回呈上府主严司空时因寻寺…故以诗自诮尔
元稹（唐代）

谢公恣纵颠狂掾，触处闲行许自由。举板支颐对山色，

当筵吹帽落台头。贪缘稽首他方佛，无暇精心满县囚。

莫责寻常吐茵吏，书囊赤白报君侯。
偈颂七十一首
释了惠（宋代）

洞山有物黑似漆，老倒玉泉裩赫赤。
赤者吉中有凶，黑者凶中有吉，
明眼衲僧难辨的。即今吉凶悔吝拈向一边，
玉泉洞山且靠一壁，却听拄杖子出来露个消息。
斯远入吴就春官试因相过偶成
韩淲（宋代）

春风閒日小楼居，门外欢迎长者车。道旧祇如前日事，别来不者近年馀。

烟花帝里宜同醉，杖屦湖山可自如。趁取好怀寻好句，人生何必爱吾庐。
山中寄外
龙辅（宋代）

利名何足事，山中乐未央。
郎如学耕耨，奴便学蚕桑。
社日
俞桂（宋代）

今朝社日寒犹力，燕子还寻五柳家。
宰肉不沾吾分薄，强斟聋酒度年华。
驼山冷翠亭为伍国开赋 其三
李孙宸（明代）

萧森别似武陵源，竹叶桃花古洞门。避俗未论秦氏隐，逃虚聊隔世人喧。

白云过户时留润，碧沼浇畦渐耗痕。一事无营心即水，翛然宁复碍乾坤。
十僧诗和曾子唯 其九 禅僧
黎景义（明代）

尘埃何所惹，无作坐幡阴。拂户非风动，盈庭自雪深。

尽教三昧彻，那受万缘淫。悟到忘言处，空空是此心。
归自鄂双莲生于后池偶作再寄紫微
岳珂（宋代）

岿然康庐山，独秀莲花峰。派为濂溪源，下有爱莲翁。

绝学嗣洙泗，千载同清风。书堂二池间，浮翠笼轻红。

居然不染尘，涌出清泠中。雪藕厉坚节，一念窒以通。

朝卷而暮舒，吸之碧玉溪。洁凝月露润，妖鄙桃李秾。

食子味崖蜜，擘房透香丛。菰蒲俨不群，鱼鸢间相从。

大哉君子操，视此褆其躬。我方赋归来，来策溪上筇。

家池忽惊见，晴霞照秋空。已迎颢气澄，况复嘉瑞逢。

双葩本共根，殊质疑并钟。摘奇且熟玩，比德思广充。

尝闻古之人，即物皆至公。两岐美报上，同颖还居东。

双觡赋长卿，奇木对终童。善推仁义端，吻合造化工。

后世煽淫靡，世见了不同。联芳天泉池，合欢华清宫。

骈花耀鲤湖，十丈闻华潼。徒能资丧志，谁与思念功。

嗟予困蒺藜，坐此五技穷。兹瑞何自来，儆戒如倥侗。

孤植常易摧，初戒先叶恭。竞妍必竞妒，次戒毋苟容。

美祥不可恃，又以戒其终。恭惟天地心，常比药石攻。

名理傥未喻，再拜师正蒙。
和刘与可二首
王之道（宋代）

野塘春草遍，芳树老藤缠。
远信占黄耳，清游任白颠。
山光晴抹黛，湖气暖腾烟。
我有边韶癖，何妨昼日眠。
寄龚深之曾子开
陆佃（宋代）

先生官冷久京华，衣有尘埃饭有沙。半夜尚闻亲旧草，一春长是负新花。

两龚清洁推君子，二陆文章属当家。更忆巷南曾学士，坐将盘诰解聱牙。
二十七日衡阳义宰以奚奴墨梅侑客
项安世（宋代）

铁石心肠宋广平，赋含脂粉太多情。固应却有柔荑手，淡拂横枝彻骨清。
寿王君万年伯母
苏升（明代）

锦江碧浪何汪洋。瞿塘汹涌势莫当。溯源岷岭初滥觞。

溁流骏发占灵祥。岷之族氏谁最扬。琅琊伟业垂青箱。

参军往筮信非常。从川合淮流转长。徵庭先生閒义方。

韫奇蓄懿滋温良。读书万卷探归藏。青藜夜半犹悬光。

一毡自托清且凉。爵衔三鳝登公堂。德钜秩小福未央。

有子葳蕤轶凤凰。迹腾碧汉瞻辉煌。花县遍栽桃李香。

孙为鷟鸑仍跄翔。旭日照射云锦章。来游上苑随鹓行。

庭阶仪舞瑞虞唐。永怀世德夫何忘。水木缅邈积馀庆。

赠诗绚烂盈缣缃。金茎仙液看瀼瀼。鸿碑驰锡风遐方。
读蔡邑侯澍香山文选楼落成诗有感
周馨桂（清代）

香山旧迹自萧梁，千载曾留翰墨香。鹤驾争传王子晋，凤楼重墨蔡中郎。

骚人倡和时携屐，仙吏经营数举觞。今日不堪频怅望，颓然四壁倚斜阳。
送正禅者归为本师起塔
释怀深（宋代）

先师骨冷已多时，千里迢迢特地归。要会去来无间断，个中一步不曾移。
依韵和许待制
梅尧臣（宋代）

晓雨射船珠泻盘，平明水上舞英残。
斗鸡跖恶轻泥湿，调马蹄翻软土乾。
深屋燕巢将欲补，密房蚕蚁尚忧寒。
为言楚客甘蔬蔌，白芷香牙长嫩珊。
圆明园四十景诗 其三十三 接秀山房
弘历（清代）

烟霞供润浥，朝暮看遣兴。户接西山秀，窗临北渚澄。

琴书吾所好，松竹古之朋。彷佛云林衲，携筇共我登。
金上舍贻西洋玫瑰露荔枝酒酬以诗
姚燮（清代）

露清如水腻春葱，酒色蕉花汎嫩红。敢道兼金珍异品，愧无长物报深衷。

芰廊酌月谁烹蛤，桃叶调铅正倚栊。低首转怜吾骨俗，祇宜尝檗坐秋风。
邹园十咏 棋墅
袁凯（明代）

矗矗林影静，白石况如砥。
幽幽青苔色，离离见屐齿。
岂无橘中叟，还逢烂柯士。
日入始言归，相送青川涘。
送毛监丞知漳州
许及之（宋代）

参裨不解力吹嘘，掺别何劳叹索居。子去定为慈父母，邦人应索乐田庐。

临漳从此无苛吏，严濑曾闻治猾胥。暇日若亲横槊赋，为言珍重百砗磲。
文园三兄载酒同游龙井作
沈大成（清代）

异地开龙泓，应接悦万状。仁祠辟唐时，结构妙意匠。

初堕白云中，忽踏苍松上。窈窕转层岩，崱屴出孤嶂。

竹深视听幽，苔滑行步妨。烂烂明花蹊，袅袅挂萝帐。

抖擞跻其巅，倚阑堪写望。风来林景清，日落岚气涨。

盈盈西子湖，绿净在杯盎。展席面青山，支铛温昔酿。

既酣恣谭谐，吾怀亦已畅。念彼辨才师，说法浩无量。

当年群贤游，前尘宛俯仰。残碑字模糊，云烟付幻妄。

良友幸招寻，消摇纵天放。浮生山水缘，著屐费几两。

归途闻流泉，殷耳一何壮。
大将 其三
徐时栋（清代）

偶来浦溆任㣶徊，不料樯倾楫亦摧。陷淖尚思游涌逸，献俘争看溯江回。

未妨快意诛长鬣，何必骄心脯就魁。闻遵将军谋静镇，新来千骑乍惊豗。
题庾岭三亭诗 叱驭楼
余靖（宋代）

山巅层搆与云平，贤者新题叱驭名。为要澄清归治道，不辞艰险表忠诚。

南枝初见梅林秀，九折遥思剑栈横。若使当时嫌远宦，海隅何得有欢声。
和灵源和尚善护颂
释慧方（宋代）

灵性包群象，千年寿最优。既知身是幻，何用壳埋头。

护惜虽深固，推迁已密流。大随鞋盖处，若个辨踪由。
三代门。周公
周昙（唐代）

文武传芳百代基，几多贤哲守成规。

仍闻吐握延儒素，犹恐民疵未尽知。
喜李侍御拜郎官入省
钱起（唐代）

粉署花骢入，丹霄紫诰垂。直庐惊漏近，赐被觉霜移。

汉主前瑶席，穰侯许凤池。应怜后行雁，空羡上林枝。
与致明对榻
刘子翚（宋代）

胜会尝连榻，还欣与子同。
一灯寒夜永，残梦雨声中。
道旧惊身老，谈玄了性空。
卜邻今有约，泉石兴何穷。
偶题
林希逸（宋代）

溪南溪北鸟相呼，听雨看云足自娱。不羡笔书黄纸尾，但吟诗撚白髭须。

身谋只合交猿鹤，眼见浑如掷雉卢。堪笑少陵高自比，到头老大始知愚。
山谷于诗每与东坡相抗门人亲党遂谓过之而今之作者亦多以为然予尝戏作四绝云 其四
王若虚（金朝）

文章自得方为贵，衣钵相传岂是真。巳觉祖师低一著，纷纷法嗣复何人。
虞万州妻赵安人挽诗二首
魏了翁（宋代）

江上有何乐，萧然吾亦志。
午眠春寂历，晚步水沧浪。
倦去推门入，忺来索酒尝。
清风那复见，江阔莫云长。
夜泊咏栖鸿
陆龟蒙（唐代）

可怜霜月暂相依，莫向衡阳趁逐飞。

同是江南寒夜客，羽毛单薄稻粱微。
桃源忆故人 哭母
林瑛佩（清代）

思亲镇日肠如结。挨到黄昏时节。阶畔寒蛩啼歇。如我哀声竭。

夜来寂寞悲霜月。风冷孤灯半灭。短袖泪痕沾彻。点点都成血。
月当听 虎邱中秋柬蘧庵先生用梅溪词韵
陈维崧（清代）

碧海此夜冰轮满，龙堂老铁，吹裂波心。斜倚广寒一望，兔窟清深。

照彻吴王宫殿，遍临街、帘子漾绡金。更多少、伎船灯火，水寺讴吟。

茶铛正稳皋桥畔，好风光、摘船试约閒寻。月底半塘哗笑，百沸潮音。

檀板竞从石场斗，桂花都上帽檐簪。如觅我听歌处，在斟酌桥阴。
寄题太和丞公沈君公馆亭台四咏·特秀亭
杨万里（宋代）

秋月弄长江，平地点远岫。
赞府诗句中，字字江山秀。
寄云田先生
王戬（宋代）

菜根堂外竹松曛，霜压平空木叶闻。应有一寒怜范叔，尚能多病爱文君。

江边风雨晴川合，树杪人家鄂渚分。欲伴谪仙黄鹤饮，湘波天限白鸥群。
过彭城
陈汝言（明代）

画角吹残晓月明，官船挝鼓发彭城。
山峰北去青如染，河水东来势若倾。
两岸菰蒲天共远，几家村落屋初成。
长歌激烈空怀古，亚父墙头草又生。
孙挥使新构后复有举男之喜诗贺之
区越（明代）

指挥铃辖武功成，韵落渔樵凯奏清。总为好谋能制胜，岂徒誇勇效输诚。

春深小苑麒麟毓，日暖新堂燕雀鸣。勋爵如君求不杀，自应流庆迈云仍。
发高邮
文天祥（宋代）

初出高沙门，轻舫绕城楼。
一水何曲折，百年此绸缪。
北望渺无际，飞鸟翔平畴。
寒芜入荒落，日薄行人愁。
行行行湖曲，万顷涵清秋。
大风吹樯倒，如汤彭蠡舟。
欲寄故乡泪，使入长江流。
篙人为我言，此水通淮头。
前与黄河合，同作沧海沤。
踟蹰忽夫意，拭泪泪不收。
吴会日已远，回首重悠悠。
驰驱梁赵郊，壮士何离忧。
吾道久矣东，陆沈古神州。
我今载南冠，何异有北投。
不能裂肝脑，直气摩斗牛。
但愿光岳合，休明复商周。
满庭芳·晚步西复舟山
陈家庆（清代）

零落红深，荒凉浅碧，晚秋风物萧条。夕阳影里，何处认前朝。

凄萧寒山一角，登临处、芳意都消。相将问，龙沙眼底，谁见霍骠姚。

魂销。疏林外，新愁几许，又瘦蛮腰。看长空雁阵，天外迢迢。

报一声归去，奈他乡、愁思难描。苍茫处，黄泥小屋，绛蜡任高烧。
霸王城
饶节（宋代）

百年父老不知兵，楚汉相持尚有营。日暮牛羊归虎落，野鸡飞过霸王城。
命张若澄图莲池书院因而有作
弘历（清代）

平生喜图画，谓是足神趣。佳境率传真，以志心所慕。

莲池古名胜，况是兴贤处。前岁历保阳，曾一临鸾辂。

敞轩旷怡神，洼池澹澄虑。假山峰侧面，应有旧题句。

了了粉本具，命汝为分布。同异故堪證，即离宛可悟。

待我返巡跸，卷阿再亲赋。
雪夜观象阙待漏
张少博（唐代）

残雪初晴后，鸣珂奉阙庭。九门传晓漏，五夜候晨扃。

北斗横斜汉，东方落曙星。烟氛初动色，簪珮未分形。

雪重犹垂白，山遥不辨青。鸡人更唱处，偏入此时听。
夜谒张许二公庙 其二
陈仁锡（明代）

嗟公逝矣瞿阳空，叹息谁者无梦翁。蘋藻古城旌义烈，萧条原野响寒虫。

当年熊虎驰戎马，此日仳离叹转蓬。下土茫茫谁告语，双悬神镜照民穷。
颍亭
韩琮（唐代）

颍上新亭瞰一川，几重旧址敞幽关。寒声北下当轩水，

翠影西来扑槛山。远目静随孤鹤去，高情常共白云闲。

知君久负巢由志，早晚相忘寂寞间。
送侄让还吴
陈基（元代）

西风萧萧鸿雁鸣，行子悠悠随旆旌。百年衣食仰奔走，四海甲兵纷战争。

猥将笔札事卿相，叨备戎行陪俊英。军中草檄吾何有，马上操觚汝所能。

人称阿买八分好，我爱永兴戈法精。吾女咿嚘学言语，汝儿读书知姓名。

中年窃禄正为此，使有石田归力耕。汝今还家我羁旅，各劝加餐调寝兴。

升堂再拜谒从母，儿妹踉跄欣走迎。扁舟石湖上先陇，霜露既降草木零。

丁宁为我戒樵牧，慎勿剪伤松柏青。我欲还山结茅屋，五岳逍遥期向平。

乞身时宰若未许，南望白云劳我情。
李忠定公印歌用昌黎石鼓歌韵
方士淦（清代）

忠定李公有遗印，饮生示我属我歌。南渡业已弃淮汴，拈韵谁克希阴何。

印方四面一寸许，字体柳脚兼虞戈。靖康元年纪敕赐，玉石光泽畴琢磨。

亲征行营名号壮，红泥摹勒宜轻罗。公之声望俪赵鼎，立朝丰采咸峨峨。

奈何大廷失其政，权奸盗窃持太阿。此印直可拟铁券，宝器定有神鬼呵。

花石朘民民力竭，抚字安得循南讹。公登进士隶邵武，释褐曾瞻孔壁蝌。

麟凤在郊应时瑞，钧天广乐鼓灵鼍。提举安置屡颠蹶，龟山怅望手无柯。

作相仅能七十日，斜阳返照如织梭。骇绝魏公出蜚语，此老行事岂委佗。

况复金牌召良将，之水而外仅曹娥。回首中原半沦丧，伤哉汉广江之沱。

却溯我公策仕初，早在政和与宣和。陈东挝鼓诉公屈，罹辟谁实司其科。

欧阳澈戮倍惨酷，善类澌灭何其多。和议已成甘忍辱，会见荆棘埋铜驼。

此印无乃竟虚设，三湘八闽劳经过。人生精骨自有限，奚堪既切仍复磋。

尤恨伯彦与潜善，更工谗谮兴风波。公窜南荒不许赦，刑章国典真偏颇。

宵小鬼蜮缘底事，全躯保室匪有佗。建炎当宁腼人面，用人行政诚媕娿。

遐想我公当此境，抑塞无语空摩挲。君从何处得此印，助我酒兴长吟哦。

好将拓本慎藏弆，譬如名帖珍群鹅。稽之史传数百载，流光瞥去洵刹那。

彼苍梦梦信难测，独使贤杰遭坎轲。公之精爽寄斯印，应悬霄汉凌山河。

题诗愿和石鼓韵，敢云学步翻蹉跎。
十二月十二日踏雪度崧岭
陈文蔚（宋代）

何事隆冬震地雷，天公补过令方回。
玉装庭树三番白，花间江梅六出开。
岂止为民除瘴疠，且掀无地不琼瑰。
到家示说丰年事，喜奉慈亲酒一杯。
偈二首 其一
释道闲（宋代）

全机敌胜，犹在半途。啐啄同时，白云万里。才生朕兆，已落二三。

不露锋铓，成何道理。诬人之罪，以罪加之。
庾楼
陈造（宋代）

晋起不由德，亦坐崇清虚。
陵夷莫挽回，后世犹受污。
庾非适用才，夷甫真其徒。
楼以庾得名，而庾愎且迂。
面势瞰空阔，檐楹焕丹朱。
遐想如不及，效尤无乃惠。
风流与经济，本自眠玉珠。
空谭养虚誉，胎祸取炭涂。
峻约火燎原，典午辕下驹。
举扇障蜚尘，王叟宁厚诬。
狥名不既实，扁榜谁权舆。
得兴偕下僚，小节安足模。
捍患识黄楼，仰高题景疎。
于是复间然，吾言乃迂儒。
春寻花柳得情
宋家娘子（唐代）

美人林里趁鸦儿，银甲花间不觉遗。连忙借问娇鹦鹉，鸟鸟衔将与阿谁？
岭南归后献诗
权龙褒（唐代）

龙褒有何罪，天恩放岭南。敕知无罪过，追来与将军。
题资福院平绿轩
陆德舆（宋代）

带市人烟远，连村野色幽。
山从天际出，水向槛前流。
茅屋无端碍，松醪有意留。
因怀陵谷感，无语对归鸥。
凤栖梧
杜安世（宋代）

池上新秋帘幕卷。菡萏娇红，鉴里西施面。衰柳摇风尚柔软。眠沙鸂鶒临清浅。

新翻归翅云间燕。满地槐花，尽日蝉声乱。独倚阑干暮山远。一场寂寞无人见。
南山行为梅林司马赋四首 其三
茅坤（明代）

巢父无名子，相对语瓜田。夜闻李都尉，醉猎南山前。

射杀白额虎，飞鸟落青天。归来感往事，叱咤黄金鞭。
邝湛若天风吹夜泉砚为冯丈
姚燮（清代）

昆山玉无色，元星耿天落。古血凝至坚，浮光外寒皭。

袖手怯扪凝，折矩自廉削。度长四寸馀，二寸七分博。

其左铭五言，波磔露秋崿。疑吞太华涛，月雨溅莲鄂。

鸲眼活旁睨，二字镌湛若。下有白文印，乱薤墨云络。

想其抱太贞，岩岩手亲凿。先生得奚自，冰雪与砻错。

忠魂炯未死，披洁隐相托。赏鉴遇知己，幽灵自欢乐。

念昔畸人生，瓣香守谭霍。跨马犯黄幰，茧拇走藤笮。

铜柱风昼腥，鬼门瘴夕恶。酋帅云亸娘，三髻绚𡛓袅。

奇才骇天破，分符拜兵幕。鸡虎肃群排，诸岑受钤缚。

环花草露布，疾毫兔剽掠。讵以馀烟青，倩画绣眉弱。

兹研与焜耀，蟫尾起皴皵。更尽千丸泥，谐雅赤编作。

面吴暨马流，补史徵阙略。踰年还厓门，横海半鲸鳄。

愤弃中书冠，七哀写盘魄。壮怀老磨尽，幅巾殉干镆。

阿鸿洵良冶，翩翩北山鹤。旋以东郊难，毅骨惨薰烁。

青铁锈不润，陨世等烟箨。况时海雪堂，丹碧折楣欂。

藏真蚀脉望，南风断絙索。谁于兵燹地，万难夺云膜。

铁瓮百破碎，片石葆轮廓。辗转三百年，大劫不能铄。

漫歌无完肤，至寿炳嵩洛。万柳围朵山，石经巍秘阁。

岂同愁望乡，蛮楼镇独脚。先生善保藏，毋使鬼神攫。

承之太元函，护以万物橐。时或陈墨琚，霓笺盥手拓。

寸管抉千古，群书恣湔瀹。正气所结纠，蟾泪泫难涸。

欲化杂沓声，天风郁晴壑。莫写述征诗，骚情讽兰药。
题宋公圭宿云轩
郭印（宋代）

趋名老鞍马，避世终山林。
二涂各有蔽，贤哲多所箴。
宋侯初出各，逸足已骎骎。
世路厌荆棘，翩然脱华簪。
卷舍何自由，白云本无心。
开轩资笑傲，霜筠绿阴森。
床头有浊醪，壁间馀素琴。
渊明久寂寞，千载得知音。
重阳
文天祥（宋代）

江南秋色满梧桐，回首青山万事空。
怕见镜中新白发，长将破帽裹西风。
题御制听琴图
北宋·蔡京（宋代）

吟徵调商灶下桐，松间疑有入松风。
仰窥低审含情客，似听无弦一弄中。
舟发浦城
李霨（清代）

地形下东南，滩溜如箭疾。客行冲雾雨，扁舟仅容膝。

粼粼沙痕冲，齿齿石锋密。礌砢碍中流，巨细状非一。

狭逼惊涛飞，深沸漩涡溢。舟楫巧纡避，簸荡神先怵。

篙师一失手，势与洪流汩。眩眼杂卉稠，送客奔崖崒。

骇奇豫初览，过险怕缕述。乘流怪浮生，坎止私愿毕。
双峰居士书堂
陈岩（宋代）

夜鹤相催蕙帐眠，归来领略旧山川。
油云捲入双峰顶，收得声名四十年。
醉花阴 寄外
钱念生（清代）

别梦初圆风击碎。梦醒添憔悴。一片落花飞。知道春一，知道人一未。

东风去后重门闭。谙尽愁滋味。差胜絮飘零，江北江南，流遍离人泪。
春日
陈与义（宋代）

朝来庭树有鸣禽，红绿扶春上远林。
忽有好诗生眼底，安排句法已难寻。
行香归
白居易（唐代）

出作行香客，归如坐夏僧。床前双草屦，檐下一纱灯。

珮委腰无力，冠欹发不胜。鸾台龙尾道，合尽少年登。
寄子受三首 其二
李宪噩（清代）

贵贱虽异等，名位本虚器。优伶蒙绣裳，乃与公侯类。

内蕴苟不充，浮华焉足恃？昔圣廑此念，良用笃厥志。

吾侪等斲输，聊欲鸣一艺。疾徐难共喻，甘苦常独嗜。

群歆久弗惊，众耻勉无弃。薄长时自负，朗然增气势。

持此较世荣，何由失吾意？
游石佛寺
吕声之（宋代）

金吾不必问行由，此去逍遥物外游。
半坞白云藏宿雾，一声横笛下归牛。
喜瞻杰阁三生像，藐视业林四海州。
为写濯缨疏拙句，谁言墨迹至今留。
诗品二十四则·纤秾
司空图（唐代）

采采流水，蓬蓬远春。
窈窕深谷，时见美人。
碧桃满树，风日水滨。
时阴路曲，流莺比邻。
乘之愈往，识之愈真。
如将不尽，与古为新。
题灵岩各景·朝阳岩
元勋（宋代）

烟磴入风路，欹危转深冥。
通明忽到眼，石自太古青。
仙人故台在，何处乘云骈。
鹿鸣燕会图为旌德江溥贡士赋
程敏政（明代）

宴罢宾兴日未斜，颀然丰采动京华。大鹏水击三千里，雏凤文腾五色霞。

秋月再分丹桂粟，春风偏上紫荆花。相期更写琼林会，趁取才人两鬓鸦。
挽真西山二首
曾极（宋代）

一片诚心并若丹，爱民何止十分宽。
不成中国相司马，空使苍分望谢安。
广益集思今已晚，以明佐圣古来难。
治平一卷黄扉墨，留与君王拭泪看。
江上早起有怀侯师之
张正蒙（明代）

江流无日夜，客路渺东西。
雾接寒潮上，天连晓树齐。
闻虫思寂历，过雁惜书题。
何日长干道，烦君驻马蹄。
宿石龙寺二绝句 其一
朱松（宋代）

风传万籁有喧寂，月入千波无浅深。应信此身非我有，窗间谁伴夜虫吟。
听弹《古渌水》 琴曲名
白居易（唐代）

闻君古渌水，使我心和平。
欲识慢流意，为听疏泛声。

西窗竹阴下，竟日有馀清。
晚过易水吊荆轲
鄂恒（清代）

夕阳欲堕天茫茫，风狂振地惊沙黄。易水当前忽横道，寒流呜沙摧肝肠。

忆昔荆轲自此去，悲歌见志慨以慷。誓不生还报太子，冲冠怒已倾秦皇。

献图上殿舞阳怯，霜锋陡闪虹霓光。祖龙绕柱骇且走，虎狼不得夸刚强。

吾谋不就吾死耳，受恩敢以头颅偿。食人之食死人事，壮哉此语卿能当。

或云计则谬，剑术非其长。责人无难古所病，懦夫壮士谁低昂。

六国谋臣尽踵此，岂待楚火焚咸阳。英雄报君只有死，利钝成败归苍苍。

此时月出寒于霜，欲持杯水酬国殇。冰澌凛冽手易伤，吊古不见空徬徨。

北风复起号枯杨，恍闻击筑声悲凉，壮魂或来依我傍。
东昌光岳楼感怀
黄仲畬（清代）

重来廿载客登楼，身到浮云最上头。一览直穷千里目，百年能得几回游。

眼中人物垂垂老，槛外烟岚色色秋。齐鲁青苍如指掌，吟成笑傲倚沧洲。
无题
李希圣（清代）

郑花开后雨廉纤，杂拟诗工昔昔盐。秦女卷衣春脉脉，宓妃留枕夜厌厌。

流苏帐掩鹦初语，玳瑁梁新燕未沾。欲赋销魂多累句，年来才尽似江淹。
为何凝生题十九首 其十九 竹笑
李之世（明代）

世上笑啼半假真，问君笑脸向谁人。风前对客娑娑舞，笑罢还疑亦起嗔。
从驾过德寿宫马上得程泰之次庚寅玉堂旧韵有
周必大（宋代）

推敲也复从鸣銮，凤沼诗盟故未寒。
两制空烦舍人样，外郎争比大夫官。
翰林今夜仍连直，讲殿明朝岂两般。
毕竟五金如五味，莫因黄白议咸酸。
巴河登览
高炳（清代）

绿云去已缅，憩石复孤往。忽逢坡路转，始见墟烟上。

一犬吠花阴，数翁灌蔬壤。问途俱未答，松下自偃仰。

落日起离思，飞泉送秋响。踟蹰西涧断，隔水听归桨。
好事近
赵士暕（宋代）

剪蜡缀寒条，标韵自然奇绝。不待陇头春信，喜一枝先折。

寿阳妆鉴晓初开，残柍若飞雪。何似嫩黄新蕊，映眉心娇月。
减字木兰花
姚述尧（宋代）

井梧飞早。一雁横空天更好。才子寻幽。争把新诗断送秋。

浮生鸥没。莫为尘劳轻度日。倒载何妨。唱彻凉州月在旁。
次韵沈彦述官舍书事二绝 其一
周紫芝（宋代）

幕中从事最能诗，恐是当年杜牧之。渠为秋娘方觅句，莫将公事恼痴儿。
芜阴楼上
蔡襄（宋代）

野马沈寒气，神禽度细风。
断霞天共紫，斜日树齐红。
山口横虚钓，江隈跋远艐。
解穷千里目，争奈思无穷。
偈颂三十四首
释如净（宋代）

瞿昙打失眼睛时，雪里梅花只一枝。
而今琶处成荆棘，却笑春风缭乱吹。
诸方说禅，清凉念诗。
烧香点烛拜泥团，脑后辽天鹞子飞。
采桑子·严霜拥絮频惊起
纳兰性德（清代）

严霜拥絮频惊起，扑面霜空。斜汉朦胧。冷逼毡帷火不红。
香篝翠被浑闲事，回首西风。何处疏钟，一穗灯花似梦中。
访采石臻山主不遇 其二
李之仪（宋代）

十年采石寄漂蓬，广济虽名寺亦空。将为新来有消息，依前山不结蓬笼。
驻潮阳第七十二
文天祥（宋代）

寒城朝烟淡，江沫拥春沙。
群盗乱豺虎，回首白日斜。
婆饼焦
胡奎（元代）

婆饼焦，阿婆有饼教妾烧。妾烧饼焦婆不食，上堂见婆无颜色。

不学姑恶死怨姑，深林日夕鸣相呼。但愿麦黄婆有饼，年年唤婆欲婆醒。
闺情 其三 闺情
高适（唐代）

祗今桃李正堪攀，所恨枝高引手难。原君垂下方便叶，袖卷将归看复看。
新市杂咏十首
华岳（宋代）

不带冠儿不插花，过门佯把扇儿遮。
嗔人贪数天边雁，失记回头唤吃茶。
暮春叹
陆游（宋代）

春深桃李争时节，千团红云万堆雪；东风一夜吹欲空，曲径平池烂如缬。
城门猎猎双青旗，羲和促辔西南驰。
中原未有澄清日，志士虚捐少壮时。
过建封寺下连鱼滩二首
杨万里（宋代）

梦里篙师忽叫滩，老夫惊杀起来看。
前船过尽知无虑，末後孤舟胆自寒。
与倪老伯辉九曲池有怀元龙参寥
秦观（宋代）

云月娟娟淮海秋，隋家池上共浮游。
可怜一段风流事，特欠支郎与子猷。
句
彭克（宋代）

一溪烟月无人共，吹落梨花晓梦初。
东坡在惠州窘于衣食以重九近有樽俎萧然之叹
赵蕃（宋代）

谁云钟期死，伯牙遂忘琴。
渊明出晋宋，东坡作知音。
究其出处出，岨峿缘直寻。
和诗固亡恙，端若一手斟。
我时诵其集，危坐常加钦。
缅怀两先生，千古同此心。
奉答方誉子枉顾草堂留赠之作次原韵 其一
屈大均（明代）

峰是罗浮最小孙，草堂须傍蒋山尊。遗民君莫求南越，故国吾山老白门。

但使蒿藜三径在，敢言兰芷一家存。水仙苗裔惟哀怨，皓首骚经厌讲论。
临岐留别相知
李频（唐代）

百岁竟何事，一身长远游。行行将近老，处处不离愁。

世路多相取，权门不自投。难为此时别，欲别愿人留。
商高宗陵庙诗
李廌（宋代）

筑岩胥靡继甘盘，此道寥寥不复存。
古庙秋风尘黯黯，故陵烟树月昏昏。
君臣难遇真千载，岸谷谁知旧九原。
魏尚端能似颇牧，独无新梦到天阍。
中书胡舍人玉堂夜直用万里所和汤君雪韵和寄
杨万里（宋代）

紫禁仙人视草闲，宫云低到绮疏间。
玉如为作回风舞，金炬高烧带笑看。
得句却嫌椽笔小，冲泥遣慰客毡单。
夜哦妙语锵鸾鹤，不觉梅梢霁日团。
偈颂七十二首
释祖钦（宋代）

树头金果铁团栾，千圣犹难著眼看。
莫谓临机曾掇退，当阳托出已和盘。
诉衷情（得二白雁，偶亡其一，感而歌之）
张鎡（宋代）

筠笼白雁得时双。一自戏回塘。冰魂问归何处，明月影中藏。

苹冰岸，镇相将。忍思量。晓昏应是，梦绕江湖，怕见鸳鸯。
游西塔寺分韵得异字
谢逸（宋代）

天刑不可解，何以补我劓。同访老比丘，步至城南寺。

脱冠饭其腹，咀嚼风雨驶。四壁吼怒雷，稍稍众客睡。

而余与汪侯，敬咨第一义。山僧笑不答，饮食自知味。

岂无一樽酒，把盏得竟醉。不知虚静中，自有无穷意。

赋诗非不工，聊以助游戏。莫学玉川子，弄笔嘲同异。
地上
郑善夫（明代）

雨霁临池好，桥平纵步宜。湿泥勤燕子，新水乐鱼儿。

病叶风多下，团萍夕更移。中吴消息恶，吟赏泪交垂。
清歌发诗
刘逖（南北朝）

扇中通曼脸，曲里奏阳春。久应迷座客，何啻起梁尘。
梅花集句 其十二
郭豫亨（元代）

湖山摇落岁方悲，自恐冰容不入时。但笑红芳誇艳冶，浑将绛雪点寒枝。

桥边野水通渔路，城外春风吹酒旗。正似美人初醉著，澹妆浓抹总相宜。
浣溪沙（连年二月二日出都门）
向子諲（宋代）

人意天公则甚知。故教小雨作深悲。桃花浑似泪胭脂。

理棹又从今日去，断肠还似去年时。经行处处是相思。
拟寒山四首 其四
释守卓（宋代）

见道即修道，无心谁悟心。是非凡与圣，成坏古无今。

碧涧流残叶，微风入静林。谁来石岩下，教汝夜穿针。
看蒋玉父有珍炙膏肓
王迈（宋代）

炷艾剧炎火，端躬如泰山。医师工指授，竖子觉毛寒。

铁脊梁须壮，银河水不乾。明知宁忍痛，绝欲信为难。
桂枝香 蟹
李符（清代）

秋宵月白。正三泖湖边，枯苇初织。采捕郎移，小艇呼灯争觅。

腹芒输海双螯绣，听爬沙、重寻无迹。西风珑畔，香粳偷饱，内黄凝液。

便日日、山厨捧出。胜夜照浑河，凿冰求得。剖向雕盘，朱橘香苞同色。

登高遍插茱萸罢，最思量、剩匡狼籍。江乡风味，如今但有、梦寻疏荻。
东屯行
白巽（宋代）

雨足稻畦春水满，插秧未半青短短。
马尘追逐下关头，北望东屯转山坂。
一川洗尽峡中想，远浦疏林分气象。
沟塍漫漫堰源低，滩濑泠泠石矶响。
中田筑场亦有庐，翚飞夏屋何渠渠。
李氏之子今地主，少陵祠堂疑故居。
丁丑除夕
金德嘉（清代）

捃拾瓢中今岁诗，衡门缓步向江湄。贫应同谷搜黄独，老合商颜拾紫芝。

带索自成高士传，买山谁乞故人资。焚鱼学士书床在，一字何曾可救饥。
咏闲
白居易（唐代）

但有闲销日，都无事系怀。朝眠因客起，午饭伴僧斋。

树合阴交户，池分水夹阶。就中今夜好，风月似江淮。
辛春日词·东宫阁
晏殊（宋代）

鲛冰千片解华池，神水香醪满爵户。
旭日九门凝瑞露，东厢朝拜奉宸慈。
夜读了翁遗文有感
陆游（宋代）

秋雨萧萧夜不眠，挑灯开卷意凄然。
吾曹自欲期千载，世论何曾待百年。
当日公卿笑迂阔，即今河洛污腥膻。
阴阳消长从来事，玩易深知屡绝编。
金缕曲 书扇赠徐湘浦世叔
熊琏（清代）

草色侵书幌。昼初长、燕语雕梁，山明翠嶂。积雨新晴天一碧，夜夜风清月朗。

最好是、松间石上。世味炎凉禅味远，篆烟轻、隔院钟敲响。

游仙梦，蓬瀛想。

幽人此际诗情爽，占韶华、有酒须倾，有花须赏。万绿阴遮临水阁，试把纱窗洞敞。

一任取、凭栏四望。手拍红牙翻水调，出诗词、付与青童唱。

檐樱熟，蔷薇放。
踏莎行（题中仙词卷）
周密（宋代）

结客千金，醉春双玉。旧游宫柳藏仙屋。白头吟老茂陵西，清平梦远沈香北。

玉笛天津，锦囊昌谷。春红转眼成秋绿。重翻花外侍儿歌，休听酒边供奉曲。
次韵朱少章潭雷锋马上口占
洪皓（宋代）

幽都风俗慕成都，可待遨头指路隅。
杨柳垂阴连北道，芙蕖舒路亚西湖。
客思剧饮逃三伏，人患苛留阻一呼。
回首未忘忧墨吏，渡江应不怕天吴。
如梦令
李祁（宋代）

春水湖塘深处。竹暗沙洲无路。闲伴落花来，却信东风归去。且住。且住。细看两山烟雨。
答梅圣俞莫登楼
欧阳修（宋代）

莫登楼，乐哉都人方竞游，
楼阙夜气春烟浮。玉轮东来从海陬，
纤霭洗尽当空留。灯光月色烂不收，
火龙衔山祝千秋。缘竿踏索杂幻优，
鼓喧管咽耳欲咻。清风嫋嫋夜悠悠，
莹蹄文角车如流。娅◇扶栏车两头，
髧髦垂鬟娇未羞。念昔年少追朋俦，
轻衫骏马今则不。中年病多昏两眸，
夜视曾不如鸺鶹。足虽欲往意已休，
惟思睡眠拥衾裯。人心利害两不谋，
春阳稍愆天子忧。安得四野阴云油，
甘泽以时丰麦麰，游骑踏泥非我愁。
寄蕲簟
蒲宗孟（宋代）

公家列屋閒娥眉，珠帘不动花荫移。云帐银床初破睡，牙签玉轴坐弹棋。
南浦（洞天）
史浩（宋代）

一箭舜弦风，向晓来、轻寒初报麦秀。蝶股歇花须，韶光老，莺声倦闻呼友。池塘绿暗，数竿粉节天然瘦。对兹美景，爱清歌妙曲，千钟芳酒。

谁知别是壶中，缭画阁朱栏，烟谷云岫。三岛十洲东，青霄上，神工幻成岩窦。瑶台阆苑，翠旌羽葆频相就。世凡洗断，教乌兔从今，迟迟飞走。
依韵和王立之中秋阴云不见月
强至（宋代）

更长不见水精盘，搔首庭除夜向阑。
一气人间清自转，孤光云向好谁看。
关河夜色暗朔漠，楼阁吟魂飞广寒。
幕府病眠憔悴客，独无乐事可相干。
须句道中寄家信
张萱（明代）

鲁国中都地，明时使者车。道傍见乡语，马上付家书。

尘暗云常卧，春深柳尚疏。行行京国近，翘首五云舒。
送郎士元使君赴郢州
卢纶（唐代）

赐衣兼授节，行日郢中闻。花发登山庙，天晴阅水军。

渔商三楚接，郡邑九江分。高兴应难遂，元戎有大勋。
和葺西斋
张耒（宋代）

川舟真有待，勿叹滞塘坳。
自古荆榛地，岂容鸾凤巢。
君才宜柱石，我志老衡茅。
从此延风月，新诗与细嘲。
秋居法华寺下院望高顶赠如献上人
皎然（唐代）

峰色秋天见，松声静夜闻。影孤长不出，行道在寒云。
题四画 桃花竹石鹤
释善珍（宋代）

朝游金谷莫东市，心忆平泉身海涯。化鹤归来人不识，春风开尽碧桃花。
寄题朱元晦武夷精舍
陆游（宋代）

山如嵩少三十六，水似邛郲九折途。
我老正须闲处著，白云一半肯分无？
颂证道歌·证道歌
释印肃（宋代）

欲得不招无间业，对镜无心心自歇。
何须苦苦外驰求，灵光独耀如明月。
冯作鹏归自桂林过宿话旧分赋得窗字
成鹫（清代）

何时书剑别西江，竹院寻僧兴未降。得与旧游重款款，快闻新论一桩桩。

诗兼虫语吟幽砌，梦逐鸡声出破窗。明发不堪怅离别，重来应讶碧油幢。
次韵赵公直题米元晖画轴
韩元吉（宋代）

淮南山色一千里，落水层城江更湍。
何地江山有如许，与君聊趁雪中看。
送文佶归庐岳
释重显（宋代）

春色未深，兴无迟早。瓶谢九江，峰寻五老。到日攀萝独上时，依依莫忘海山脑。
水龙吟
阎苍舒（宋代）

少年闻说京华，上元景色烘晴昼。朱轮画毂，雕鞍玉勒，九衢争骤。

春满鳌山，夜沈陆海，一天星斗。正红球过了，鸣鞘声断，回鸾驭、钧天奏。

谁料此生亲到，十五年、都城如旧。而今但有，伤心烟雾，萦愁杨柳。

宝箓宫前，绛霄楼下，不堪回首。愿皇图早复，端门灯火，照人还又。
长乐閒赋 其三
黄裳（宋代）

越王峰下小棠深，秋入三山未暇寻。两造盈庭真与伪，紫玄堂上本无心。
护法寺劝农呈史君
徐鹿卿（宋代）

半载分符江水西，几曾一日事游嬉。忽闻千骑传呼晓，正是三春劝相时。

父老倚锄听号令，儿童骑竹望旌麾。东风归路欢声满，野草闲花索赋诗。
叔父承事用先公旧韵作诗次韵和呈
葛胜仲（宋代）

西笑惟携插架书，雍容车骑不求都。观光凤阙前踪在，寄恨鸰原往事徂。

喜见教忠跻显仕，勉从迎养涉修途。新诗清婉追棠棣，乐孺当年共究图。
字说一首
刘克庄（宋代）

半山字说行，精义极贯穿。
世好鸦蚓书，谁识虫鱼篆。
送夏侯秀才
李中（五代）

江村摇落暮蝉鸣，执手临岐动别情。古岸相看残照在，

片帆难驻好风生。牵吟一路逢山色，醒睡长汀对月明。

况是清朝至公在，预知乔木定迁莺。
秦始皇冢
管世铭（清代）

平生每读《秦本纪》，颇怪始皇脱三死。一不死荆卿匕，把袖袖绝王得起。

再不死渐离筑，实筑以铅仇不复。最后险绝博浪椎，副车一击声如雷。

祖龙岂亦有天幸，三十六年获终令。奈何甫葬骊山隈，戍卒夜叫函关开。

诗书余烬未销歇，反风遂使阿房灰。乃知扶苏未北辒辌返，嬴祚不应若是短。

嗣王足盖前人愆，虽百赵高几上脔。杀秦一君乃有君，子房几作秦功臣。

岂如假手少子亥，毋俾育种屠羱羵。亡秦者胡又必楚，始皇身存籍如许。

苍璧直献镐池君，诽谤之刑空偶语。水银江海黄金凫，朽骨安知殉鲍鱼。

西来重瞳怒一掘，遂令万代陵寝生艰虞。歌莫哀，君勿恐，功德在人终不动。

樵采毋侵柳下垄，陈涉何人但夥颐，异代犹为置守冢。
赠谢德瞻
周孚（宋代）

一杯浊酒泼春缸，喜向灯前见老庞。倾坐清谈信冰玉，传家妙语更澄江。

此时杜老钱三百，何日虞卿璧一双。闻道平生同学友，半驱箱马踏逢逢。
东城作小秦淮道古诗来索佚事答以五绝 其五
全祖望（清代）

时会堂前茶话遥，甘棠埭上长蓬蒿。而今谁肯扬州死，禅智山光总寂寥。
走笔再和凤凰山十韵酬良器解元兼呈文中宣德 其八
葛胜仲（宋代）

秋残景物更萧疏，愁寄忧埋尽破除。埃壒是中无少分，昼尘终恐误君书。
偈颂六十七首
释原妙（宋代）

大海无鱼，大地无草。
大富无粮，大悟无道。
二月将半雨过花盛开二首
冯时行（宋代）

一年青春日无几，二月小雨花齐开。
底事我禁愁思行，可能不近酒杯来。
山青树树明於缬，江远村村烂作堆。
老罢兴来须抖擞，自吟诗句自相催。
为被虏妇作 其三
潘文虎（宋代）

泥滑滑，泥滑滑，脱了绣鞋脱罗袜。前营上马忙起行，后队搭驼疾催发。

行来数里日已低，北望燕京在天末。朝来传令更可怪，落后行迟都砍杀。
云罩寺作
弘历（清代）

应接真无暇，山川果有灵。谷烟披乱絮，瀑水泻悬屏。

锦片千章紫，莲花万朵青。徐无最高处，极目偶延停。
送韦校书佐灵州幕
朱庆馀（唐代）

共知行处乐，犹惜此时分。职已为书记，官曾校典坟。

寒城初落叶，高戍远生云。边事何须问，深谋只在君。
三断石
杨备（宋代）

孙吴纪闻旧刊碑，埋没蟠螭与伏龟。
惆怅石冈三断在，至今犹似鼎分时。
偈颂一百五十首
释心月（宋代）

未出胞胎事已蹉，出胞胎后转譊讹。
韶阳拄杖头边眼，供佛烧香不在多。
后溪先生刘阁学挽章三首
曹彦约（宋代）

任重行吾道，忧心属钜公。
三朝千载遇，一代数人中。
笔健心犹壮，名高晚更穹。
差肩谁许似，八秩有初终。
诗三百三首 其九十七
寒山（唐代）

蒸砂拟作饭，临渴始掘井。用力磨碌砖，那堪将作镜。

佛说元平等，总有真如性。但自审思量，不用闲争竞。
洛出书
叔孙玄观（唐代）

清洛含温溜，玄龟荐宝书。波开绿字出，瑞应紫宸居。

物著群灵首，文成列卦初。美珍翔阁凤，庆迈跃舟鱼。

俾姒惟何远，休皇复在诸。东都主人意，歌颂望乘舆。
赠牛仲容
祖无择（宋代）

吾君旰食念边陲，天下英雄待聘时。
仁义未行真处士，功名不聘岂田儿。
卧友谁识南阳隐，失马何劳北叟悲。
莫向林泉赋长往，秋风吹子鬓毛衰。
寄罗惜惜
张幼谦（宋代）

昔人一别恨悠悠，犹把梅花寄陇头。
咫尺花开君不见，有人独自对花愁。
即事
吴则礼（宋代）

先生宁负虀盐口，负岁来沽春社酒。
好事晴鸠唤睡醒，与人谷谷论花柳。
白头强作怀抱宽，吾曹未办憎儒冠。
不知无米知觅句，大似骑驴杜工部。
引驾行
晁补之（宋代）

梅梢琼绽，东君次第开桃李。痛年年、好风景，无事对花垂泪。园年。旧赏处、幽葩柔条，一一动芳意。恨心事。春来间阻，忆年时、把罗袂。

雅戏。樱桃红颗，为插边明丽。又渐是。樱桃尝新，忍把旧游重记。何意。便云收雨歇，瓶沈簪折雨无计。谩追梅。凭谁向说，只厌厌地。
六月
龚璛（元代）

六月凉如冰熨齿，枇杷移阴碧书几。风匀书叶蚕晕纸，语默无穷岸巾起。

我思古人望逸轨，遥山岩岩作清峙。百年几何北窗里，宇宙不满平生喜。
行次汝坟次韵惇夫天
韩驹（宋代）

纷纷物态逞，桧独不自奇。雨露长鹤骨，风霜瘦龙皮。

要经摧暴力，岂顾合抱迟。虽无艾纳香，不著寄生枝。

结根已千丈，凛凛谁寒之。其下羽客居，同睨岁月移。

君行叩玄关，岂但息马疲。高材笑小草，异质怜孤姿。

思古而嗟今，皇皇不磷缁。微言怨不乱，似为贱子施。
菩萨蛮（广陵盛事）
蔡伸（宋代）

水光山影浮空碧。柳丝摇曳春无力。柳岸系行舟。吹箫忆旧游。

旧游堪更忆。望断迷南北。千古恨悠悠。长江空自流。
木兰花慢·一春看又尽
陈德武（宋代）

一春看又尽，问何日、是归年。望五岭重关，九嶷叠翠，满目藩垣。苍梧几时舣棹，许论文、高议仰英贤。夜立残花影月，朝盼尽柳阴船。天台山水世间研。天老赤城连。好收拾兰庄，白云深处，咏卜居篇。重寻旧游莺燕，恐无心、待雁夕阳边。声迹今犹密迩，鸾笺莫厌频传。
先天吟
邵雍（宋代）

先天天弗违，后天举天时。
弗违无时亏，奉时有时疲。
端午帖子·太上皇后阁
周必大（宋代）

槛有榴花沼有莲，瑶池欢宴晚凉天。
一年一度为重午，此去应须过万年。
苦雨
姚合（唐代）

江昏山半晴，南阻绝人行。葭菼连云色，松杉共雨声。

早秋仍燕舞，深夜更鼍鸣。为报迷津客，讹言未可轻。
又呈窦使君
杜甫（唐代）

向晚波微绿，
连空岸脚（一作却）青。
日兼春有暮，
愁与醉无醒。
漂泊犹杯酒，
踟蹰此驿亭。
相看万里外，
同是一浮萍。
送陈善世 其二
赵汝腾（宋代）

抱琴几宿滞秦溪，多谢常丞寄近诗。细咀绝无烟火气，其人可与溯濂伊。
泊松江（一作许浑诗，题作夜泊松江渡寄友人）
杜牧（唐代）

清露白云明月天，与君齐棹木兰船。

南湖风雨一相失，夜泊横塘心渺然。
过李氏东园
杨彝珍（清代）

数椽茅屋栖城曲，门巷萧萧坠檐绿。厨寒三日欲无烟，时有吟声出丛竹。

南邻华屋高入云，徵歌选舞日纷纷。秋风一夕生堂侧，屋角乌啼不可闻。
游武夷山二首 其二
韦骧（宋代）

融结山川凿混元，谁为窟宅遗神仙。三千曾会幔亭客，十六仍标洞府天。

崖有珍苞不缘种，棺遗清骨莫知年。披图昔谓多增饰，至此方知画未全。
于鳞贻诗见怀云上计非远率尔志喜
王世贞（明代）

美人赠我珊瑚钩，十五方城赵璧愁。睥睨雄风生鹿野，纵横艺苑割鸿沟。

白虹寒贯中原日，赤帜高悬大卤秋。岂谓吾曹能气象，稍闻车马发邢州。
出朝天门缭长堤至刘侍郎庙由小西门归
陆游（宋代）

晓从北郭过西城，十里沙堤似席平。
澹日向人供帽影，微风傍马助鞭声。
欢情寂寂随年减，俗事纷纷逐日生。
到处每求佳水竹，晚途牢落念归耕。
索虾
唐彦谦（唐代）

姑孰多紫虾，独有湖阳优。
出产在四时，极美宜于秋。
双箝鼓繁在，当顶抽长矛。
鞠躬见汤王，封作朱衣侯。
所以供盘餐，罗列同珍羞。
蒜友日相亲，瓜朋时与俦。
既名钓诗钓，又作钩诗钩。
于时同相访，数日承款留。
厌饮多美味，独此心相投。
别来岁云久，驰想空悠悠。
衔杯动遐思，啰口涎空流。
封缄托双鲤，于焉来远求。
慷慨胡隐君，果肯分惠否。
句
丁谓（宋代）

称觞一之日，祝圣万斯年。
宝林同讲师渴马图歌
刘基（明代）

天厩马，神龙姿，目如明星耳如锥。拳花鬉毛云陆离，扬鬐掉尾赪虹飞。

天厩马，闲且骄，絷以青丝勒以鏣。渴不得饮瑶池泉，饥不得食琼田苗。

豆粟不实中肠枵，口不能语足屡蹻。天厩马，壮且武，食主之食须报主。

莝秣失时，罪在牧圉。无如宋牂怨不得嚼咀，丧厥元戎殄师旅。

天厩马，尔不闻。赵国廉将军一饭斗米肉十斤，被甲据鞍走若云。

北斩栗腹西拒秦，负荆谢蔺不为身，至今天下称良臣。

又不闻汉季刘荆州，有牛千斤角曲觓，啖食十倍于常牛，负重不若一牝麀。

老蹒度江俘楚囚，骨肉解割庖刃游。天厩马，饱尔食，草间封狼逭诛殛，威弧拨剌矢不直。

嗟尔神骏须尽力，他年定遇田子方，枥上优游终主德。
送稻醴与子才
司马光（宋代）

昔贤尊道谊，置醴待嘉宾。今我乐闲放，提壶饷故人。

蚁浮杯面白，味撇瓮头醇。何以助高兴，篱边菊蕊新。
过慈感知者黎为童行落发留饭偶已食不果留
王洋（宋代）

晓冲轻浪远烟迷，闻道方为训导师，
绿发小童辞俗日，白头老子泛舟时。
自缘旅客蔬盘早，不是者黎钟饭迟。
欲别殷勤更留客，逢君知是旧相知。
水调歌头（春日舟行）
杨冠卿（宋代）

春涨一篙绿，江阔暮涛寒。龙骧万斛飞举，鲸饮酒杯宽。醉倚柁楼清啸，目送孤鸿杳霭，景意与俱闲。恍若驭风去，蓬岛旧家山。

记吾庐，环翠竹，拱苍官。碧云信杳，谁为日日报平安。桂棹桃溪归后，流水落红香寂。春事想阑珊。赖有锦囊句，写向此中看。
春日小诗三首 其三
周紫芝（宋代）

兵戈无地可窥临，风物依然恼客心。未有莺时春欲尽，已无花处绿成阴。
句
高似孙（宋代）

雁愁奔旧菊，解健敌新醪。
挽崇清陈侍郎五首
王迈（宋代）

小试济川手，东西两玉虹。
谁知千载计，更在十年中。
砥柱老弥壮，恩波流不穷。
向来香一瓣，心事与天通。
示惠文伯宣义二偈
释崇岳（宋代）

见色分明便见心，此心非我亦非人。
临机不用从它觅，信手拈来著著新。
见欧制干
阳枋（宋代）

那师万里走东南，性学精微闻两三。
风月归来深体认，箪瓢自乐细沈涵。
岩前静索龟图秘，蜀口惊呼蚁战酣。
欲觅底寮整残断，峡天分借一屏岚。
山家
易士达（宋代）

万木回环八九家，挑藤去去路欹斜。
无端杜宇催春急，叶落山头踯躅花。
括苍道中次陈颐刚韵
许及之（宋代）

诗翁四十九行年，说著行边喜欲癫。介妇滩头随水宿，冯公岭上伴云眠。

趋时萍实甜于蜜，阅世匏壶老更坚。冀北须君空一洗，眼前驽马太劳鞭。
神移泉
释惟岳（宋代）

岩头瀑布泻寒烟，井底澄清浸月圆。
性水真空周法界，神从何处更移泉。
题曾氏诸帖
陈世崇（宋代）

南丰而后艇斋君，忠义词章萃一门。
手泽流芳凌劫火，钦承犹得到来孙。
瑞鹤仙
曹原（宋代）

炉烟销篆碧。对院落秋千，昼永人寂。浓春透花骨。

正长红小白，晕香涂色。铜驼巷陌。想游丝、飞絮无力。

念绣窗、深锁红鸾，虚度禁烟寒食。

空忆。象床沉水，凤枕屏山，殢欢尤惜。粉香狼藉。海棠下、东风急。

自秦台箫咽，汉皋佩冷，断雨零云难觅。但杏梁、双燕归来，似曾旧识。
隐者图
家铉翁（宋代）

平地何年生怪石，天教隐者作渔隈。
莫言昔中磻溪事，恐被山灵发笑咍。
过永庆院
梅尧臣（宋代）

荒凉旧兰若，古屋两三重。
庭下已无柏，涧边唯有松。
石阶生薜荔，香座缺芙蓉。
化俗似禅衲，破来缝石缝。
永遇乐
李太古（宋代）

玉砌标鲜，雪园风致，似曾相识。蝉锦霞香，乌丝云湿，吹渴蟾蜍滴。青青白白，关关滑滑，寒损珠衣狂客。尽声声、不如归去，归也怎生归得。

含桃红小，香芹翠软，惆怅宜城山色。百折浮岚，几湾流水，那一些儿直。落花情味，露花魂梦，蒲花消息。抚纤眉，织乌西下，为君凝碧。
次韵参寥见别
秦观（宋代）

炉香冉冉纡寒穗，篝火荧荧擢夜芒。
预想江天回首处，雪风横急雁声长。
当阳僧来邀游青溪紫盖诸胜 其二
袁宏道（明代）

一涧珠翻处，千山玉照时。东冲西逻酒，横版侧厓诗。

僧老扶雏至，鹤骄带子随。掌茶与谷水，宿世也相知。
登望湖亭
王知谦（明代）

吴城山下草青青，春半南湖水未平。几点征帆来日下，数声渔未起云层。

鸥波浩荡兼天碧，蜃气氛氲带雾腥。倚遍栏杆倍惆怅，思亲何日复羊城。
广武怀古
杨浚（唐代）

河水城下流，登城望弥惬。海云飞不断，岸草绿相接。

龙门无旧场，武牢有遗堞。扼喉兵易守，扪指计何捷。

天夺项氏谋，卒成汉家业。乡山遥可见，西顾泪盈睫。
平调发引
王珪（宋代）

上林春晚，曾是奉宸游。水殿戏龙舟。玉箫吹断催仙驭，一去隔千秋。

游人重到曲江头。事往涕难收。空馀御幄传觞处，依旧水东流。
晚泊桃源驿奉怀幕府诸公
黄公度（宋代）

鞍马泊孤亭，人烟接古城。
半村留晚照，万壑送秋声。
风月思玄度，文章愧长卿。
桃源何处在，山驿至今名。
春日移舟章园
葛立方（宋代）

腰悬六印不用求，胜处引人着沧洲。
波平草软鸥鸟下，花明柳暗池亭幽。
两园牛鸣一舟了，三春驷隙千觞酬。
肯将仆射易此乐，瀚海飞狐云正愁。
送王翁信及第归江东旧隐（作方干诗，送友及第归浙东）
戴叔伦（唐代）

南行无俗侣，秋雁与寒云。野趣自多惬，名香日总闻。

吴山中路断，浙水半江分。此地登临惯，含情一送君。
魏郎中挽词
楼钥（宋代）

相公钟鼎蔽诗声，鲤也闻诗蚤得名。
高隐碧谿心理远，今游湘浦句尤清。
握兰未足酬吾志，揽辔宁知老此行。
今日哭君谁归切，山房门下老门生。
颂古九十八首
释印肃（宋代）

无相光中弄影人，形同异类性天真。
披毛戴角冰和水，削发披衣水合冰。
鹭
康与之（宋代）

春暗汀洲杜若香，风标公子白霓裳。
碧天片雪忽飞去，何处人家水满塘。
祷雨福溪岩
陈造（宋代）

我访福溪岩，行行黍稌中。
人家打麦罢，邻里笑语同。
迎官问来意，不信有蕴隆。
淙激田间泉，诘曲走青虹。
引泉有余用，此岩无阙供。
福岩真福地，为民保年丰。
缥缈三花仙，蜿蜒千尺龙。
悠然乞灵地，陪此超世翁。
是岩既磨灭，是泉乃终穷。
洪慈小决择，妙化符鸿蒙。
彼此犹屯膏，无乃坐怨恫。
稽首贡此言，庶其鉴丹衷。
斸葛行
洪咨夔（宋代）

晨鸡未号霜塞涂，前村后村递招呼。
长镵短篝采葛去，冰满髯鬓风无襦。
频年米贱置不问，高藤稠叶青扶疏。
但闻酒渴欲吞海，一片两片甘於酥。
山深土厚雨露足，造物巧为凶年储。
纸钱挂树跪致祝，地媪发閟何其都。
初疑大泽龙蛇蛰，又疑京观鲸鲵屠。
防风氏骨硕且大，母陀罗臂修而腴。
赪肩下山日未晡，候门迎路欢妻拿。
松明燃火{左土右专}地炉，且削且捣投冰壶。
细如恍榔滑如菰，白如人面柔如肤。
和以粉米随所须，饼饵其精饭其粗。
潦田不收野草枯，饥虎藉此犹能驱。
蕨萁札耳皆可糈，征自葛始功莫逾。
小儿媚灶愁眉舒，大儿捧盎还嗟吁。
青青之麦何时须，长葛尽矣吾谁餔。
呜呼富青州，黄承事，
古人有，今人无。
醉摩便腹视饿夫，以腹揣腹心安乎。
夜雨复晴
李曾伯（宋代）

雨欲今朝忽又晴，客涂忧纬为关情。
木多未叶春几槁，桃已皆花水未生。
宿麦既辜秋陇种，新秧正候早田耕。
蛰龙何处深渊睡，乞取霆声为唤惊。
九月十日偕诸同人集谦斋别驾斋中赏菊
林遇春（清代）

风雨才过落帽辰，招邀花底醉芳晨。冷香入座清于水，秋色相看淡似人。

四海论交天地阔，一堂高会性情真。东篱菊满难归去，羞著先生漉酒市。
雨中宿洞霄
董嗣杲（宋代）

青青九锁山，步步听潺湲。
雨重精神倦，云深意绪閒。
禽声依石树，泉溜出岩关。
落落仙踪在，何能见大还。
湖上春兴
刘宗玉（清代）

今朝却喜上巳，又来湖舫高歌。仿佛兰亭景象，不开口笑如何？
江城子 沙随感旧
陈维崧（清代）

思量往事极分明。小徐卿，昵云英。萧寺幽窗，檀板劝银罂。

两小一双瞄不尽，红烛下，态盈盈。

西风捲去隔年情。寺钟鸣，记前生。落叶中原，恰又趱离程。

淡月晓风昏似梦，和泪也，出层城。
次韵汝阴姜丞见示
张扩（宋代）

场屋声名二十年，老犹学易诵韦编。作官聊复下簿尉，得酒或韦中圣贤。

每愧青衫同拜起，间从广坐得周旋。来诗强欲相推挽，短绠无堪浪汲泉。
再作云溪
郭印（宋代）

曳杖推门去，问讯西溪云。
超然人境异，佳气日氤氲。
黍离
佚名（先秦）

彼黍离离，彼稷之苗。行迈靡靡，中心摇摇。知我者，谓我心忧；不知我者，谓我何求。悠悠苍天，此何人哉？
彼黍离离，彼稷之穗。行迈靡靡，中心如醉。知我者，谓我心忧；不知我者，谓我何求。悠悠苍天，此何人哉？
彼黍离离，彼稷之实。行迈靡靡，中心如噎。知我者，谓我心忧；不知我者，谓我何求。悠悠苍天，此何人哉？
寄子堂
舒岳祥（宋代）

欲出一雨隔，相违十日强。
鼠过松落粉，雉步麦摇芒。
酒尽夜难过，书清日自长。
羊求三迳约，来往莫相忘。
送茶
刘黻（宋代）

我得新焙珍如金，持以饷君将我心。
纵无龙文与棋局，白云一碗搜书林。
玉川不作陆羽沈，茫茫世上谁知音。
昙济道人亦复往，八公山顶留荒岑。
我生与渠似有分，一日不见几成瘖。
槟榔是弟橄兄，太抵苦涩味乃深。
车声出鼎策奇隽，书窗静坐闻山禽。
哭遂初
郑善夫（明代）

良友看馀几，今年报女亡。江山有赪谷，风雨泣秋堂。

元气能无损，星文定不光。连宵激孤志，洒涕向钱塘。
题蔡云叟山居
冯时行（宋代）

茅屋依云晚未收，一门山色倚寒流。
戏檐黄雀惊弹剑，饮水鸟猿看放钩。
醉卧落霞斜枕手，高吟晚日更昂头。
朝廷莫问安边策，人在深山笑五侯。
布袋赞
释师范（宋代）

肉重千斤，智无半星。
回头转脑，昧却天真。
一处尤堪笑，街头等个人。
我当时若见，只缓缓地向他道，
谢三娘秤银。
善谑驿淳于髡墓上有木斜出
项安世（宋代）

辟彊老去重堪嗟，千里堂堂表海涯。取士但能笼自鹄，谏王安用学蚳蛙。

祗言鲁国贤无补，岂识齐卿实未加。不见只今坟上木，多年老干尚倾斜。
书香炉瀑布图后
蒲寿宬（宋代）

飞流三百丈，日射碧琉璃。
一气何终极，淋漓自不知。
病起窥园十绝
刘克庄（宋代）

夜起饭牛薄暮舂，古人既老始明农。
残年尚欲勤东作，未肯将身旁瘦筇。
秋日送僧
释重顯（宋代）

边雁影邪，寒蝉声速。
乘时毳流，远别岩谷。
林惊一叶兮微风触袖，水肃百川兮片月在目。
因忆象骨老师曾送人，行行不谓抽金镞。
杂述
林泳（宋代）

祝柱客曾兴刺，斲窗史亦留名。
我见诸相非相，天何不鸣善鸣。
虞美人（寄李公定）
王千秋（宋代）

流苏斗帐泥金额。我亦花前客。谪仙标韵胜琼枝。一咏一觞、常是得追随。

自从风借云帆便。冷落青楼宴。石桥风月也应猜。过尽中秋、不见晚归来。
瑞鹧鸪·榴花五月眼边明
赵彦端（宋代）

榴花五月眼边明。角簟流冰午梦清。江上扁舟停画桨，云间一笑濯尘缨。
主人杯酒留连意，倦客关河去住情。都付驿亭今日水，伴人东去到江城。
游山七绝·水月洞
张釜（宋代）

水际空明月正圆，人行月里水如天。
道旁听得人争指，半是当年折桂仙。
吊唐俞
梅尧臣（宋代）

通闺年最少，才俊罕能双。
鹏去尘栖室，魂归雾起窗。
慈亲留汉水，爱妾返荆江。
一稚才能语，茕然寄远邦。